Karkkilan kaupunki tiedotti keskiviikkoaamuna Lehtolankadulla olevasta vesijohtovuodosta, että vauriokohta on keskellä katua ja työalue on jouduttu sulkemaan liikenteeltä. Miten laajasta vauriosta on kyse?

– Vaurio on sillä tavalla laaja ja haastava, että rikkoutunut runkovesiputki on jätevesiviemärin alapuolella ja niin syvällä, että olemme nyt siirtäneet sata kuutiota maata sivuun jotta vauriokohta päästään korjaamaan, kertoo Karkkilan yhdyskuntatekniikan päällikkö Esko Vuolukka myöhemmin iltapäivällä ja toteaa, että vaurio on isoin mitä Karkkilassa on nyt kuluvan vuoden aikana ollut.

– Vauriokohta on keskellä katua ja työalue on jouduttu sulkemaan liikenteeltä. Toistaiseksi kulku tonteille on mahdollista työalueen sivuilta. Jatkamme työpäivää tavoitteena saada vuotokohta korjattua keskiviikon aikana.

Vuotokohtaa Lehtolankadulta osattiin lähteä etsimään sillä, että tiistai-iltana kaupungin työntekijät olivat tehneet havainnon, että asfaltin pinta oli laskenut keskeltä Lehtolankatua. -afs